**Bosna i Hercegovina**

**Federacija Bosne i Hercegovine**

**FEDERALNO MINISTARSTVO**

**OKOLIŠA I TURIZMA**

**Bosnia and Herzegovina**

**Federation of Bosnia and Herzegovina**

**FBIH MINISTRY OF**

**ENVIRONMENT AND TOURISM**

Broj: UPI 05/2-02-19-4-90/22

Sarajevo, 24.03.2023. godine

Federalno ministarstvo okoliša i turizma, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) i člana 7. stav (1) tačka a) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22) i člana 200. Zakona o upravnom postupku („Službene novine Federacije BiH“ br 2/98, 48/99 i 61 /22), rješavajući po zahtjevu stranke „VENTUS INDUSTRIA d.o.o., Ravno“, za prethodnu procjenu uticaja na okoliš za – Projekat izgradnje vjetroenergetskog parka „Ruđer Bošković“ sa 10 vjetroagregata pojedinačne snage 6 MW, općina Ravno, ***d o n o s i***

**RJEŠENJE**

1. **Utvrđuje se da za Projekat izgradnje vjetroenergetskog parka „Ruđer Bošković“ sa 10 vjetroagregata pojedinačne snage 6 MW, općina Ravno, nije potrebno dalje provođenje procjene uticaja na okoliš putem izrade Studije uticaja na okoliš.**

**Dalje provođenje procjene utjecaja na okoliš izradom Studije utjecaja na okoliš nije potrebno iz sljedećih razloga:**

* Navedena aktivnost se ne nalazi u Prilogu I Uredbe o projektima za koja je obavezna procjena utjecaja na okoliš i projektima za koje se odlučuje o potrebi procjene utjecaja na okoliš („Službene novine Federacije BiH“ broj: 51/21, 33/22 i 104/22),
* Na temelju kriterija iz priloga IV. Uredbe, o karakteristikama projekta, lokaciji projekta, karakteristikama potencijalnog uticaja, te uticaja koji su opisani u Zahtjevu investitora,
* Uključivanjem javnosti i zainteresirane javnosti, na osnovu primjedbi i komentara koji su dostavljeni u zakonskom roku, a sadržani su u ovom Rješenju, konstatovano je da tokom rada neće biti značajnih uticaja na okoliš i zdravlje ljudi, a mjere zaštite okoliša tokom eksploatacije sadržane su u tački 3. dispozitiva ovog Rješenja.
1. **Prethodna tačka 1. ovog dispozitiva odnosi se na Projekat izgradnje vjetroenergetskog parka „Ruđer Bošković“ sa 10 vjetroagregata pojedinačne snage 6 MW, općina Ravno:**
2. **Podaci o nositelju projekta: VENTUS INDUSTRIA d.o.o., Ravno, Ravno b.b., 88370 Ravno, odgovorna osoba: Ivan Grbavac, direktor poduzeća,**
3. **Podaci o lokaciji i sažeti opis lokacije projekta:** EP Ruđer Bošković, planira se graditi na zemljištu koje je označeno kao k.č. 752/2 (k.č. 752/3, 752/4, 752/5, 752/7, 752/8, 752/9, 752/10, 752/12, 752/16, 752/14) K.O. Velja Međa i k.č. 995/2 (995/3, 995/4, 995/5, 995/6, 995/7, 995/8, 995/10, 995/11, 995/12 i 995/13) K.O. Dvršnica. Sve navedene katastarske čestice, odnosno zemljište koje se nalazi na njima je u vlasništvu Općine Ravno. Ugovor o osnivanju prava građenja, potpisan je između Općine Ravno i Ventus Industrie d.o.o. Ravno, u Ljubuškom 06.06.2022. godine (OPU-IP: 286/2022). Otpravak izvornika je izdan za: Ventus Industria d.o.o. Ravno – Nositelj prava građenja. Kao što je iznad i navedeno, vlasnik zemljišta je Općina Ravno, koja svoje zemljište daje u dugotrajni zakup investitoru.
4. **Podaci o projektu i sažeti opis projekta:** Energetski park Ruđer Bošković kao postrojenje za proizvodnju električne energije u vlasništvu poduzeća Ventus Industria d.o.o. Ravno nalazit će se na području općine Ravno. Riječ je o inteligentnom, hibridnom sustavu koji će se sastojati od 10 vjetroagregata pojedinačne snage 6 MW te fotonaponskih modula priključne snage 20 MW. Zaključno, ukupna instalirana snaga predmetnog Energetskog parka bi iznosila oko 80 MW, a ukupna priključna snaga dalje ovisi o uvjetima Elektroprijenosa i NOS-a. Procijenjena godišnja proizvodnja električne energije iz oba obnovljiva izvora energije iznosi 164 230 MWh. Planirani zahvat se nalazi na području koje je predviđeno za razvoj vjetroelektrana Prostornim planom Općine Ravno kao i Integralnom strategijom razvitka Općine Ravno za razdoblje od 2019. do 2027. godine. Predmetno postojenje je smješteno približno 3,0 km sjeverozapadno od Ravnog, na potezu katastarskih općina Velja Međa i Dvrsnica. Ukupna površina zauzeća prostora iznosi 470 089 m2 od čega najvećim dijelom površinu zauzima solarno postrojenje (gotovo 42 ha), a ostatak površine je predviđen za pozicije vjetroagregata sa pripadajućim platformama, TS30(35)/220kV i pretovarni plato. TS i priključni vod će biti obuhvaćeni posebnim planskim dokumentom.

Na području energetskog parka Ruđer Bošković planira se izgradnja 10 vjetroagregata pojedinačne snage 6,0 MW.

Proizvođač odabranog vjetroagregata je Siemens, a tip je SG 170-6.0 MW.

Vjetroagregat se sastoji od:

- stuba (nosiva komponenta sastavljena od tri konična dijela),

- gondole (kućište stroja u koje je montirana oprema, nalazi se na vrhu stuba),

- rotora sa lopaticama (tri lopatice konzolne konstrukcije, montiran suprotno od smjera vjetra, ispred tornja).

Visina stuba navedenog vjetroagregata iznosi 165 m. Promjer rotora je 170 m a radna površina iznosi 22 698 m2.

1. **Mjere zaštite okoliša :**

**Operater je dužan da poštuje sljedeće mjere u fazi izgradnje:**

Emisije u zrak tijekom izgradnje:

- Koristiti strojeve koji su tehnički ispravni i redovito održavani. U slučaju dužeg zadržavanja transportnih vozila na lokaciji, motorna vozila se gase.

- Ograničiti brzinu vozila koja djeluju na lokaciji na 10 km/h kako bi se smanjio nastanak prašine.

- Izbor transportnih putova treba biti točno određen i sav transport se treba odvijati istim, što će rezultirati najmanjim mogućim negativnim utjecajem na stanovništvo. Po potrebi implemetirati plan upravljanja prometom.

- U slučaju vjetrovitog i suhog vremena, preporučuje se prskanje aktivnih površina gradilišta vodom.

Emisije buke tijekom izgradnje:

- Bučne radove organizirati na način da se obavljaju isključivo tijekom dnevnog razdoblja, a samo u izuzetnim slučajevima, kada to zahtjeva tehnologija, tijekom noći.

- Strojevi koji djeluju na lokalitetu trebaju biti tehnički ispravni u cilju smanjenja emisije buke.

- Radove pri čijoj izvedbi dolazi do većih emisija buke preporučuje se raditi tijekom dana.

Nastanak otpada:

- Sav otpad (opasni i neopasni) pravovremeno zbrinjavati od strane ovlaštenog poduzeća. Jedini utjecaj tijekom faze rada EP-a jeste nastajanje ambalažnog I elektronskog otpada tijekom servisiranja i popravki na postrojenju u slučaju eventualnih kvarova. Ovaj otpad se mora zbrinjavati u skladu sa Zakonskom regultivom i od strane ovlaštenih poduzeća.

Treperenje pojavom zasjenjenja, moguće je utjecaj svesti na minimum tehničkim rješenjima poput drugačijeg rasporeda vjetroturbina, automatskim gašenjem itd.

Utjecaj na krajolik: Bilo kakve izmjene krajolika kao posljedica izvođenja građevinskih radova, kao što su npr. iskopi, će biti vraćene u prvobitno stanje nakon završetka radova. Ovo podrazumijeva uklanjanje ostataka građevinskog ili iskopanog materijala te sađenje autohtone vegetacije. Da bi se zadovoljio vizualni segment, bitno je pronaći idealan položaj vjetroturbina s obzirom na krajolik. Vjetroelektrana prati glavne obrise terena, a vjetroturbine su u proporciji s ostalim elementima krajolika.

Mjere smanjenja utjecaja vjetroelektrane na ptice I šišmiše tijekom I nakon izgradnje:

* Trasirati I izvesti pristupne putove za mehanizaciju te mjesta za smještaj mehanizacije I radnika na lokalitetima gdje će prouzročiti najmanju štetu za biljni pokrov I zauzeti minimalnu površinu za ovu svrhu,
* Izvoditi radove tako da se spriječi ili maksimalno umanji pojava erozije, te degradacija postojeće vegetacije,
* U slučaju identifikacije zaštićenih I strogo zaštićenih vrsta, njihova staništa treba zaštititi od mogućnosti utjecaja, te gdje je god moguće, privremeno ih ograditi u cilju njihove zaštite tokom izgradnje,
* Sve “grube” radove izvoditi od srpnja do ožujka tako da se ptice ne ometaju tijekom perioda gniježđenja,
* Svesti na minimum puteve, ograde I ostalu infrastrukturu,
* Razviti plan restauracije staništa, takav da otklanja ili umanjuje negativne utjecaje na osjetljive vrste ptica, a koji održava ili unaprijeđuje uvjete staništa za ostale vrste,
* Izbjegavati privlačenje gustih populacija plijena (glodavaca) koji koriste ptice grabljivice,
* Smanjiti dostupnost strvina provođenjem odgovorne zoohigijene (uklanjanje uginulih životinja, zabrana slobodne paše itd.) da bi se izbjeglo privlačenje škanjaca, orlova I lešinara,
* Radove uklanjanja postojeće vegetacije I pripreme terena potrebno je izvoditi izvan razdoblja gniježđenja većine vrste ptica ( od početka kolovoza do kraja ožujka), a u slučaju pronalaska gnijezda ugroženih vrsta ptica potrebno je spriječiti svako uznemiravanje te o pronalasku obavijestiti nadležnu instituciju,
* U slučaju pronalaska kolonije šišmiša nužno je ne uznemiravati ih I ne rastjerivati te o pronalasku obavijestiti Ministarstvo poljoprivrede, šumarstva I vodoprivrede HNK,
* U slučaju pronalaska nepoznatog speleološkog objekta na lokaciji zahvata, obustaviti radove I obavijestiti Ministarstvo poljoprivrede, šumarstva I vodoprivrede HNK,
* Ostvariti suradnju I stalni kontakt sa upravom PP Hutovo Blato,
* Ostvariti suradnju I održavati stalni kontakt sa upravom Javnog poduzeća “Vjetrenica” d.o.o., Ravno,
* Prije početka iskopavanja temelja, zatražiti od gore navedene ustanove izvještaj o stanju špilje Vjetrenica (nulto stanje),
* Tijekom iskopavanja temelja I upotrebe eksploziva, svakodnevno tražiti izvještaj od gore navedene ustanove o stanju unutar špilje, kako bi se kontroliralo stanje I uvjerilo da nema poremećaja u geološkim I hidrološkim uvjetima u špilji,
* Ostvariti suradnju sa lokalnim lovačkim društvom “Lisac”, koje upravlja lovištem koje se nalazi u blizini, kako bi se pratilo stanje sa potencijalnom divljači na danom području,
* Preporučljivo je obojiti lopatice UV bojama koje ih čine uočljivim pticama,
* Vrhove lopatica obojiti u crveno kako bi bili vidljivi pticama, a posebno grabljivicama,
* Obavezno je postavljanje naprava koje enemogućavaju slijetanje ptica na strukture vjetroturbine,
* S obzirom da se energetski park nalazi na migratornom putu za ptice selice, potrebno je postavljanje vizualnih ili zvučnih naprava koje tjeraju ptice,
* Poželjna je upotreba bijelih ili crvenih treptajućih svjetala za kako bi se noću izbjegli sudari ptica I šišmiša sa vjetroturbinom,
* Poželjno je instaliranje ultrazvučnih uređaja koji odvraćaju šišmiše od vjetroturbina,
* S obzirom na prirodu postrojenja, u prvoj godini rada vjetroelektrane predlaže se mjerenje razine buke u okolišu lokaliteta dva puta za dnevni I noćni period od strane ovlaštenog poduzeća. Ukoliko rezultati mjerenja budu zadovoljavajući, preporučuje se mjerenje buke jednom u tri godine, a parametri koji trebaju biti određeni su Leq(A) I L1%(A),
* Nakon izgradnje izvršiti monitoring ptica I šišmiša, kako bi se procijenio obim utjecaja izgradnje I rada vjetroelektrane, posebno na šišmiše I njihova staništa odnosno je li tijekom izgradnje došlo do utjecaja na prethodno utvrđena staništa.

Monitoring ornitofaune:

Ovaj monitoring treba da obuhvati jednogodišnje praćenje ptica da bi se dobio kompletan uvid u utjecaj koji EP Ruđer Bošković može imati na ptice tijekom svog rada. Istraživanje treba biti provedeno po metodologiji koja predstavlja najbolju europsku praksu u provođenju monitoringa na područjima vjetroparkova ( Scottish Natinal Heritage 2017) I koja je opće prihvaćena od strane svih relevantnih zaštitarskih I finansijskih organizacija (IFC, EBRD). Jednogodišnji monitoring bi trebalo da pruži informacije o korištenju projektne oblasti od strane ptica koje su sklone sudarima sa vjetroturbinama – ciljne vrste, brojnosti I distribuciji ptica koje se gnijezde na projektnom području I okolini (ptice grabljivice koje imaju veće areale aktivnosti).

Monitoring nakon izgradnje treba pružiti sljedeće rezultate:

1. Faktor smrtnosti ( broj uginulih ptica),
2. Faktor rizika (smrtnost) za svaku turbinu I polje vjetroelektrane u cjelini,
3. Razdoblje povećanog I smanjenog rizika tijekom godine,
4. Utjecaj vremenkih prilika na faktore prisutnosti I smrtnosti,
5. Faktor rizika za vrste s visokim stupnjem ugroženosti.

Metodologija istraživanja treba da se sastoji od:

1. Istraživanje po povoljnim tačkama (Vantage point survey),
2. Istraživanje ptica gnjezdarica,
3. Istraživanje ptica grabljivica,
4. Istraživanje sova I drugih noćnih vrsta ptica,
5. Mjesečni pregled/monitoring platoa vjetroturbina u cilju pronalaženja mrtvih jedinki, kako bi se utvrdilo je li došlo do sudara I koliko često.

Svaki vjetroagregat treba nadzirati zasebno I to makar jednom mjesečno – u razdoblju od prosinca do travnja, te dva puta mjesečno – od svibnja do studenog. Potreban je pojačan nadzor u slučaju smanjene vidljivosti, kada se očekuje da bi ptice mogle koristiti vjetroagregate kao odmorište u vrijeme seobe. U krugu od 50 metara od turbine za manje ptice I u krugu od 250 metara za grabljivice treba odrediti vrstu ptica I njihov broj, te njihovo ponašanje ( da li lete oko turbine, stoje na njoj, love itd).

Pored ciljnih vrsta, informacije se prikupljaju I za sekundarne ciljne vrste. U ove vrste spadaju one vrste sa manjim rizikom od sudarasa vjetrenjačama poput čaplji I /ili ptica grabljivica I močvarica od nižeg značaja za zaštitu od primarnih.

Također, tijekom istraživanja bilježi se I prisustvo svih drugih vrsta ptica prisutnih na projektnoj oblasti. Spisak svih zabilježenih vrsta ptica treba priložiti na kraju godišnjeg izvještaja.

Ovisno o rezultatima, ukoliko bude potrebno odrediti će se da li je potrebno nastaviti monitoring ili poduzeti potrebne zaštitne mjere. U slučaju da se utvrdi smrtnost ptica predvidjeti provedbu svih mogućih mjera zaštite uključujući I prilagođavanje i/ili ograničavanje rada vjetroturbina u vrijeme najveće aktivnosti, osobito za vrijeme proljetnih I jesenskih sezonskih migracija kao I dnevnih migracija prema lovnom staništu.

Monitoring šišmiša:

Potrebno je provesti monitoring nakon izgradnje energetskog parka. Ovaj monitoring treba obuhvatiti dvogodišnje praćenje šišmiša da bi se dobio kompletan uvid u stanje I zastupljenost šišmiša na utjecajnom području koje obuhvaća EP Ruđer Bošković. Istraživanje treba izvršiti prema metodologiji koja predstavlja najbolju europsku praksu u provođenju monitoringa na područjima vjetroparkova (EUROBATS) I koja je općeprihvaćena od strane svih relevantnih zaštitarskih I finansijskih organizacija (IFC, EBRD). Dvogodišnji monitoring treba pružiti informacije o korištenju projektne oblasti od strane šišmiša, brojnosti I distribuciji na projektnom području I okolini kako bi se izračunao indeks aktivnosti koji ukazuje na značaj istraživanog područja za faunu šišmiša.

Metodologija istraživanja treba se sastojati od:

1. Istraživanja pomoću ručnog detektora za šišmiše,
2. Istraživanja pomoću automatskih detektora za šišmiše,
3. Istraživanje platoa oko vjetroturbina u cilju pronalaženja mrtvih jedinki, kako bi se utvrdilo je li došlo do sudara I koliko često.

Ovisno o rezultatima odrediti, da li je potrebno nastaviti praćenje stanja ili poduzeti dodatne mjere zaštite. U slučaju da se utvrdi smrtnost šišmiša, predvidjeti provedbu svih mogućih mjera zaštite uključujući I prilagođavanje i/ili ograničavanje rada vjetroturbina u vrijeme vršnih aktivnosti šišmiša, osobito za vrijeme proljetnih I jesenskih sezonskih migracija kao I dnevnih migracija prema lovnom staništu.

1. **U slučaju promjene u radu investitor je dužan u vezi sa istim obratiti se Federalnom ministarstvu okoliša i turizma, kako bi se primjenile odredbe poglavlja IX Zakona o zaštiti okoliša (Procjena utjecaja na okoliš) i Uredbe o projektima za koje je obavezna procjena utjecaja na okoliš i projektima za koje Federalno ministarstvo odlučuje o potrebi procjene utjecaja na okoliš.**
2. **Članom 84. Zakona o zaštiti okoliša FBiH propisane su opšte obaveze operatora u vezi sa zaštitom okoliša, a koji se moraju ispuniti tokom izgradnje, rada, održavanja i prestanka rada pogona i postrojenja.**
3. **Zbrinjavanje svih vrsta otpada koji nastaje u fazi rada, vršiti u skladu sa Zakonom o upravljanju otpadom („Službene novine FBiH“, 33/03, 72/09, 92/17).**
4. **Ovo rješenje prestaje važiti ukoliko se promijene uslovi u skladu s kojima je izdano.**

**OBRAZLOŽENJE**

Podnositelj zahtjeva – „VENTUS INDUSTRIA d.o.o., Ravno“, obratio se dana 20.05.2022. godine Federalnom ministarstvu okoliša i turizma sa zahtjevom za prethodnu procjenu utjecaja na okoliš za Projekat izgradnje vjetroenergetskog parka „Ruđer Bošković“ sa 10 vjetroagregata pojedinačne snage 6 MW, općina Ravno. Zahtjev je predat u formi koju nalaže Uredba o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22) ( u daljem tekstu Uredba), na obrascu iz Priloga III. Uredbe, izrađen od strane ovlaštene konzultantske kuće Zagrebinspekt d.o.o, Mostar.

Pravni osnov za vođenje postupka prethodne procjene uticaja na okoliš su odredbe člana 65., 68. i 71. Zakona o zaštiti okoliša i član 7. stav (1) tačka a) Uredbe. Naime, za projekte sadržane u Prilogu II. Projekti za koje Federalno ministarstvo odlučuje o potrebi provođenja procjene uticaja na okoliš, poglavlje 3. ENERGETSKA INDUSTRIJA (h) Postrojenja koja koriste snagu vjetra za proizvodnju električne energije, Federalno ministarstvo okoliša i turizma provodi postupak prethodne procjene u kojem će odlučiti o potrebi daljeg provođenja procjene uticaja na okoliš putem izrade Studije.

Nakon uvida u dostavljeni zahtjev i priloženu dokumentaciju, utvrđeno je da je podnositelj Zahtjeva dostavio:

1. Zahtjev za prethodnu procjenu utjecaja na okoliš u formi obrasca iz Priloga III. Uredbe izrađen od strane ovlaštene konzultantske kuće Zagrebinspekt d.o.o, Mostar
2. Idejni projekat Energetskog parka Ruđer Bošković instalirane snage 80 MW, izrađen od strane Elcor d.o.o., Elektrotehnički inženjering Grude, BP: IP/21 -44,
3. Dokaz o uplati federalne takse,
4. Kopiju katastarskog plana KO Velja Međa i Dvrsnica, općina Ravno, 07.01.2022. godine,
5. Kopiju Zemljišnoknjižnog izvadka broj: 053 – 0 – NAR – 22- 000 372 uložak broj 288 od 20.01.2022 godine, Općinski sud u Čapljini, za parcelu 752/2 površine 165 ha, Vlasništvo Općina Ravno
6. Kopiju potvrde kojom se potvrđuje da ne postoje zemljišne knjige za k.o. Dvrsnica, broj potvrde: 053-0-RZ-21-002 595 od 10.11.2021. godine, izdata od strane Općinskog suda u Čapljini,
7. Kopiju Izvoda iz posjedovnog lista broj 77, broj: 05-32-6/22 – 3 od 07.01.2022 godine, izdat od strane Službe za graditeljstvo, prostorno uređenje, geodetske i imovinsko-pravne poslove Općine ravno – za Parcelu broj: 995/2 površine 115 ha, posjednika Općina Ravno,
8. Kopiju Potvrde broj: 04-79/22 od 17.02.2022. godine, izdatu od strane Službe za graditeljstvo, prostorno uređenje, geodetske i imovinsko-pravne poslove Općine Ravno u kojoj je navedeno da su parcele 1. k.č. 752/2, K.O. Velja Međa, površine 165 ha i 2. k.č. 995/2, K.O. Dvrsnica, površine 115 ha namijenjene za osnivanje prava građenja radi projektiranja, izgradnje, korištenja i održavanja energetskog parka za proizvodnju električne energije iz obnovljivih izvora, a u skladu sa važećim Prostornim planom općine Ravno, što je i prikazano u grafičkom prilogu potvrde,
9. Izjava o istinitosti, tačnosti i potpunosti podataka sadržanih u zahtjevu (Prilog V) koja je potpisana od odgovornog lica podnosioca zahtjeva (nije ovjerena u skladu sa Uredbom),
10. CD sa dokumentacijom u elektronskom obliku.

Razmatrajući podneseni zahtjev i uvidom u priloženu dokumentaciju, utvrđeno je da zahtjev nije podnešen kako je propisano na obrascu iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21), te da ne sadrži sve potrebne elemente propisane članom 69. stav (2) Zakona o zaštiti okoliša („Službene novine Federacije BiH“, broj 15/21).

Dana 17.06.2022. godine, podnositelju zahtjeva je upućena Dopuna Zahtjeva za prethodnu procjenu utjecaja na okoliš, jer se Zahtjev smatrao kao nepotpun i kao takav se nije mogao uzeti u razmatranje.

U zakonski ostavljenom roku, investitor je dostavio ovom federalnom ministarstvu dopunu dokumentacije od 04.08.2022. godine, u kojoj je navedeno da dostavlja dopunjen obrazac (Prilog III) - Zahtjev za procjenu utjecaja na okoliš kao i Izjavu o tačnosti podataka (Prilog V).

U dopuni je u poglavlju A.1.3. navedeno da je Uvjerenje broj: 01-407/22/01, kojim se potvrđuje da je predmetno zemljište, na kojem se planira graditi energetski park, u Prostornom planu Općine Ravno označeno kao građevinsko zemljište, koje je doznačeno za razvoj proizvodnje električne energije iz obnovljivih izvora.

U poglavlju A.1.7. naveden je broj Ugovora o osnivanju prava građenja, koji je ppotpisan između Općine Ravno i Ventus Industrije d.o.o., Ravno, u Ljubuškom 06.06.2022. godine – OPU-IP: 286/2022.

Investitor naknadno, dana 28.09.2022. godine dostavlja Rješenje kojim se na temelju Ugovora o osnivanju prava građenja na nekretnini Ovjeren kod notara Zdenka Puljić iz Ljubuškog br. OPU – IP: 286/22 od 06.06.2022. godine dozvoljava Zabilježba prava građenja u C listu pod rednim brojem 1, na 1/1 nekretnina u A listu Općine Ravno na period od 30 godina u zk.ul.br. 392 k.o. VELJA MEĐA, u korist Ventus industrija d.o.o., Ravno sa sjedištem u Ravno b.b., Ravno, radi izgradnje korištenja i održavanja jednog ili više energetskih parkova za proizvodnju električne energije iz obnovljivih izvora energije vjetra, a čija je ukupna instalisana snaga minimalno 40 MW, te pratećih sadržaja za istu na k.č. 752/3, 752/4, 752/5, 752/6, 752/7, 752/8, 752/9, 752/10, 752/11, 752/12, 752/13, 752/14 k.o. VELJA MEĐA.

Nakon ovako utvrđenog činjeničnog stanja primjenjena je ček lista iz člana 6. stav (5) Uredbe i uvrđeno je da predmetni dopunjeni zahtjev može biti stavljen na javni uvid javnosti.

Kako u skladu sa članom 40. i 70. Zakona o zaštiti okoliša („Službene novine Federacije BiH“, broj 15/21), nadležno ministarstvo treba da osigura učešće javnosti u postupcima prethodne procjene uticaja na okoliš, dokumentaciju smo radi upoznavanja sa namjeravanim zahvatom i davanja primjedbi i sugestija,dana 24.10.2022 godine, dostavili zainteresiranim subjektima:

* Federalnom ministarstvu kulture i sporta - Zavod za zaštitu spomenika,
* Federalnom ministarstvu zdravstva,
* Ministarstvu trgovine, turizma i zaštite okoliša HNŽ,
* Općini Ravno – Služba za opću upravu, društvene djelatnosti, zajedničke poslove i civilnu zaštitu (obavijestiti MZ i NVO) i Služba za graditeljstvo, prostorno uređenje, geodetske i imovinsko-pravne poslove (zaštita okoliša),
* Javnom poduzeću „PARK PRIRODE HUTOVO BLATO“ d.o.o., Čapljina

Pored toga, navedenim subjektima i svoj drugoj zainteresiranoj javnosti osiguran je besplatan uvid u dokumentaciju priloženu uz taj zahtjev postavljanjem zahtjeva na web stranicu Federalnog ministarstva okoliša i turizma, dana 24.10.2022. U tom cilju osigurano je da navedeni subjekti dostave svoja mišljenja Ministarstvu u roku od 30 (trideset) dana od dana objavljivanja na web stranici.

U zakonskom roku od 30 dana zaprimljena su stručna mišljenja:

1. Stručno mišljenje o utjecaju na kulturno –historijsko naslijeđe Projekta izgradnje Energetskog parka Ruđer Bošković, ukupne snage 60 MW, u općini Ravno, pod brojem: 07-36-4-6487-1/22 od 14.11.2022 godine, u kojem je navedeno da Zavod za zaštitu spomenika FBIH može dati pozitivno stručno mišljenje na navedeni projekat.
2. Očitovanje Općine Ravno, broj: 01-12-535/22 od 22.studeni.2022. godine, u kojem se daje suglasnost sa predmetnim Projektom i planiranim zahvatom, te potvrđuju da se obuhvat na kojem se planira izgraditi navedeno energetsko postrojenje nalazi u Izmjenama i dopunala Prostornog plana općine Ravno, te Strategiji razvoja u zoni namjenjenoj za obnovljive izvore energije ( solarne fotonaponske i vjetro elektrane).

Dana 03.11. 2022. godine, investitoru je upućen akt kojim mu je zatražena izrada Elaborata o utjecaju Energetskog parka “Ruđer Bošković” na ornitofaunu I šišmiše, a u skladu sa Pravilnikom o načinima, metodama I tehničkim sredstavima koji najmanje ometaju divlje vrste/podvrste ili staništa njihovih populacija, te ograničavanje zahvata staništa populacija životinskih vrsta u vremenu koje se poklapa s njihovim životno značajnim razdobljima („Službene novine Federacije BiH“, broj 87/21).

Dana 06.02.2023. godine, u zakonski ostavljenom roku, investitor dostavlja Elaborat o utjecaju na ornitofaunu i faunu šišmiša, kao dopunu/separat zahtjeva za prethodnu procjenu utjecaja na okoliš za EP „Ruđer Bošković“.

Predmetni elaborat je dana 17.02.2023. godine podignut na javni uvid na web stranicu ovog federalnog ministarstva: <https://fmoit.gov.ba/bs/okolisne-dozvole/javne-rasprave-i-javni-uvidi>, te je ostavljen rok od 7 dana od dana objave na web stranici  za dostavu primjedbi, sugestije i mišljenja na Elaborat.

U ostavljenom roku je zaprimljen komentar na Elaborat od strane Marinka Dalmatina, dipl. Biologa, te su komentari dana 24.02.2023. godine, upućeni investitoru na izjašnjenje, akoje je potrebno da pripremi konzultantska kuća koja je i izrađivač Elaborata.

Dana 10.03.2023. godine, investitor dostavlja Odgovor na komentare dostavljene na Elaborat o utjecaju EP Ruđer Bošković na faunu ptica I šišmiša, te dopunjeni predmetni Elaborat.

**Sve argumentovane primjedbe zainteresiranih subjekata ugrađene su u dispozitiv ovog rješenja u tački 3. Mjere zaštite okoliša.**

Nacrt rješenja o prethodnoj procjeni uticaja na okoliš za Projekat izgradnje vjetroenergetskog parka „Ruđer Bošković“ sa 10 vjetroagregata pojedinačne snage 6 MW, općina Ravno – da nije potrebno dalje provođenje procjene uticaja na okoliš putem izrade studije uticaja na okoliš, je podignuto na web stranicu Federalnog ministarstva okoliša I turizma dana 24.03.2023. godine gdje se daje javnosti rok od 8 dana za dostavu mišljenja sugestija I primjedbi.

Do dana izdavanja ovog rješenja su zaprimljeni komentari I primjedbe na nacrt predmetnog rješenja:

**Razlozi zbog kojih nije potrebno dalje provoditi postupak procjene uticaja na okoliš su sljedeći:** Nakon provedenog navedenog postupka i utvrđenog činjeničnog stanja, izvršena je ocjena svih dokaza koji su priloženi uz zahtjev, kao i mišljenja subjekata koja su dostavljena Ministarstvu prema članu 70. stav (3) Zakona. Na to činjenično stanje i dokaze, primijenjena je ček lista iz člana 6. stav (5) Uredbe, pa je utvrđeno da u ovom slučaju nije potrebno dalje provođenje procjene uticaja na okoliš putem izrade studije uticaja na okoliš za ovaj projekat kako je i navedeno u dispozitivu ovog rješenja.

**Izrada studije nije potrebna iz razloga što obzirom na lokaciju projekta, obilježja i moguće uticaje projekta**, a koji su sadržani u zahtjevu dostavljenom na propisanom obrascu, potom uzimajući u obzir kriterije iz Priloga IV. Uredbe, te uzimajući u obzir zaprimljena mišljenja javnosti i nadležnih organa, ovo Ministarstvo smatra da uz primjenu postojećih relevantnih propisa iz područja zaštite okoliša, te primjenom mjera iz tačke 3. dispozitiva , **predmetni projekat neće imati značajan uticaj na okoliš**.

Tačka 1. ovog rješenja zasnovana je na tome da je ovo Ministarstvo u skladu sa članom 71. Zakona o zaštiti okoliša, ocijenilo na osnovu dostavljene dokumentacije i mišljenja nadležnih organa, a prema kriterijima iz Priloga IV. Uredbe, da planirani projekat neće imati značajan negativan uticaj na okoliš, te zbog toga nije potrebno provoditi postupak procjene uticaj na okoliš.

Tačka 2. ovog rješenja, propisana je u skladu sa članom 7. stav (2) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisan sadržaj rješenja.

Tačka 3. ovog rješenja, propisana je u skladu sa članom 7. stav (3) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisano da rješenje o prethodnoj procjeni uticaja na okoliš, na osnovu provedenog postupka prethodne procjene uticaja na okoliš, može sadržavati i mjere zaštite okoliša.

Tačka 4. ovog rješenja, propisana je u skladu sa članovima iz poglavlja IX Zakona o zaštiti okoliša.

Tačka 5. ovog rješenja, propisana je u skladu sa članom84. Zakona o zaštiti okoliša gdje su propisane opšte obaveze operatora u vezi sa zaštitom okoliša, a koji se trebaju ispuniti tokom izgradnje, rada, održavanja i prestanka rada pogona i postrojenja.

Tačka 6. ovog rješenja propisana je u skladu načelima i obavezama propisanim Zakonom o upravljanju otpadom („Službene novine Federacije BiH“, broj: 33/03, 72/09 i 92/17) i Pravilnikom o upravljanju otpadnim uljima ("Službene novine Federacije BiH", broj: 94/21).

Polazeći od izloženog činjeničnog stanja i izvršene ocjene izvedenih dokaza, a na osnovu člana 71. Zakona i člana 7. stav (1) tačka a) i stava (3) Uredbe, riješeno je kao u dispozitivu.

**Uputa o pravnom lijeku:** Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili prepisu.

**M I N I S T R I C A**

 **dr. Edita Đapo**

**Dostaviti:**

1. Ventus Industria d.o.o., Ravno bb, 88 370 Ravno
2. Ministarstvu trgovine, turizma i zaštite okoliša HNŽ, Braće Fejića bb, 88 000 Mostar,
3. Općina Ravno– Službi za graditeljstvo, prostorno uređenje, geodetske i imovinsko-pravne poslove i Službi za opću upravu, društvene djelatnosti, zajedničke poslove i civilnu zaštitu (zaštita okoliša), Trg Ruđera Boškovića, 88 370 Ravno,
4. Federalno ministarstvo kulture i sporta, Zavod za zaštitu spomenika

 Obala Maka Dizdara 2, 71000 Sarajevo

1. Federalno ministarstvo zdravstva

 Titova 9, 71000 Sarajevo

1. Federalna uprava za inspekcijske poslove

 Fehima ef. Čurčića 6, 71000 Sarajevo

7) Javno poduzeće „PARK PRIRODE HUTOVO BLATO“ d.o.o., Čapljina, Karaotok bb, 88 307 Višići,

1. Sektor okolišnih dozvola, procjenu utjecaja na okoliš, registar i čiste tehnologije
2. Arhiva

Rješenje izradio:\_\_\_\_\_\_\_\_\_\_\_\_

Rješenje pregledao:\_\_\_\_\_\_\_\_\_\_